Pracovný dokument utvarov Komisie sprevádzajúci návrh smernice Európskeho Parlamentu a Rady, ktorou sa mení a dopĺňa smernica Rady 80/181/ES o aproximácii právnych predpisov členských štátov týkajúcich sa meracích jednotiek Súhrn hodnotenia vplyvu [KOM(2007) 510 v konečnom znení SEK(2007) 1136] /* SEK/2007/1137 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 10.9.2007 SEK(2007) 1137 PRACOVNÝ DOKUMENT ÚTVAROV KOMISIE sprevádzajúci návrh smernice Európskeho parlamentu a Rady, ktorou sa mení a dopĺňa smernica Rady 80/181/ES o aproximácii právnych predpisov členských štátov týkajúcich sa meracích jednotiek Súhrn hodnotenia vplyvu [KOM(2007) 510 v konečnom znení SEK(2007) 1136] Hodnotenie vplyvu sa týka smernice 80/181/EHS o meracích jednotkách. V smernici sa požaduje vykonávanie meraní v EÚ v metrických jednotkách, ale rovnako sa v nej povoľuje používanie doplnkových označení (bez toho, že by sa vymedzili) do konca roku 2009. V smernici sa požaduje, aby po tomto termíne boli všetky označenia výhradne v metrických jednotkách, čo by si v prípade transatlantického obchodu vyžiadalo neustále označovanie ďalšími etiketami, predovšetkým z dôvodu, že právo EÚ v oblasti metrických jednotiek by sa dostalo do rozporu s právom Spojených štátov, v ktorom sa vyžaduje dvojaké označovanie etiketami (metrické jednotky a americké jednotky palec a libra). Na základe reakcií na pracovný dokument útvarov Komisie v rámci verejnej konzultácie boli v súlade s minimálnymi požiadavkami Komisie určené tri možnosti. - Možnosť 1 – Žiadne zmeny. Ustanovenie o ukončení platnosti by znamenalo, že od konca roku 2009 nie sú povolené žiadne doplnkové označenia. Je možné, že bude potrebné prehodnotiť súčasné predpisy a v osobitných prípadoch používať aj jednotky nepatriace do sústavy SI, ako napríklad kcal. Nedôjde k prispôsobeniu technickému pokroku. Na Spojené kráľovstvo a Írsko sa bude naďalej vzťahovať povinnosť stanoviť termín ukončenia platnosti zostávajúcich výnimiek (pinta, míľa, trójska unca). - Možnosť 2 – Zrušenie smernice. Členské štáty by mohli vo vnútroštátnom práve vychádzať z medzinárodných štandardov, z ktorých vychádza aj príslušná smernica. Z tohto dôvodu by niektoré členské štáty mohli rozhodnúť, že neprijmú žiadne ustanovenia. Uplatňovalo by sa vzájomné uznávanie podľa článku 28 zmluvy. - Možnosť 3 – Aktualizácia smernice. Znamená upraviť smernicu tak, aby sa vyriešili problémy uvedené v predchádzajúcom texte v možnosti „žiadnych zmien“, t. j. časovo neohraničené povolenie doplnkových označení (palec, libra). Doplnkové označenia sa vzťahujú na oblasti, v ktorých neexistujú na meranie metrické jednotky. Touto možnosťou sa zachová súčasný stav a umožní časovo neohraničené povolenie všetkých existujúcich výnimiek týkajúcich sa merania v nemetrických jednotkách. Rovnako sa ňou umožňuje aktualizovanie, pokiaľ je to na účely prispôsobenia sa technickému pokroku (katal) potrebné. Rovnako by sa zrušila požiadavka, aby Spojené kráľovstvo a Írsko stanovili lehotu na ukončenie platnosti zostávajúcich výnimiek. Možnosť 3 – „aktualizácia smernice“ sa uprednostňuje, keďže sa zachová súčasná situácia a nebudú potrebné ďalšie administratívne náklady, ktoré sa v tejto oblasti týkajú najmä nákladov na označovanie etiketami. Táto možnosť zahŕňa aj zosúladenie medzi širším používaním doplnkových označení a zachovaním voľnosti, pokiaľ ide o používanie nemetrických jednotiek v bežnej praxi pri implementovaní smernice, najmä v odvetviach, v ktorých sa využívajú merania, pre ktoré neexistujú metrické jednotky, ako napríklad binárne jednotky (bity, bajty) v informatike. Touto možnosťou by sa zaručilo ďalšie uplatňovanie súčasnej praxe, pri ktorej sa vcelku nepreukázali zásadné problémy. Povolenie časovo neohraničených výnimiek pre Spojené kráľovstvo a Írsko (pinta, míľa, trójska unca) je prínosom pre spotrebiteľov, ktorí si želajú, aby sa súčasná situácia zachovala. Náklady v dôsledku možnosti 1 - „žiadnych zmien“ by predstavovali najmä administratívne náklady, ktoré sú vysoké a pravdepodobne budú najvyššie pre malé a stredné podniky v dôsledku menších úspor z rozsahu. V záujme úmernosti nebol pri posúdení vplyvu použitý úplný odhad podľa štandardného nákladového modelu, ale zakladá sa na veľmi podobných odhadoch z rôznych zdrojov v priemysle. Náklady vychádzajúce z ďalšej alternatívnej možnosti 2 - „zrušenia smernice“ sú veľmi neisté, ale je možné, že budú vysoké vzhľadom na skutočnosť, že členské štáty môžu medzinárodné štandardy zavádzať rôznym spôsobom, a tým zapríčiňovať neistotu a možné obchodné prekážky. Rovnako môže dochádzať k výrazným stratám v niektorých prípadoch v dôsledku nedorozumení, akým bola napríklad nehoda americkej kozmickej lode Marslander v dôsledku zlyhania, keďže vo výrobnej fáze došlo k zámene označení v palcoch/librách s metrickými jednotkami. Povolením doplnkových označení počas ďalšieho obdobia 10 rokov (štvrtá lehota po rokoch 1989, 1999 a 2009) by sa v budúcnosti vyvolali zásadné zmeny prinajmenšom v troch oblastiach politík (diagnostika in vitro, nutričné hodnoty a práva na duševné vlastníctvo), čo by sa nepokladalo za povzbudivý signál na zmenu v Spojených štátoch, ktoré, pokiaľ by zaviedli výhradne metrické označovanie, by boli „odmenené“ obchodnou prekážkou zo strany EÚ v podobe doplnkových označení.